### NN 11/2026 (30.1.2026.), Odluka o donošenju Programa ugradnje dizala i uređaja za olakšan pristup za slabo pokretne osobe u postojeće zgrade

Vlada Republike Hrvatske

84

Na temelju članka 21. stavka 3. Zakona o upravljanju i održavanju zgrada (»Narodne novine«, broj 152/24.), Vlada Republike Hrvatske je na sjednici održanoj 29. siječnja 2026. donijela

ODLUKU

O DONOŠENJU PROGRAMA UGRADNJE DIZALA I UREĐAJA ZA OLAKŠAN PRISTUP ZA SLABO POKRETNE OSOBE U POSTOJEĆE ZGRADE

I.

Donosi se Program ugradnje dizala i uređaja za olakšan pristup za slabo pokretne osobe u postojeće zgrade (u daljnjem tekstu: Program).

Program je sastavni dio ove Odluke.

II.

Za provedbu ovoga Programa zadužuje se Ministarstvo prostornoga uređenja, graditeljstva i državne imovine.

III.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/25-04/432
 Urbroj: 50301-27/15-26-3
 Zagreb, 29. siječnja 2026.

Predsjednik
 mr. sc. Andrej Plenković, v. r.

PROGRAM UGRADNJE DIZALA I UREĐAJA ZA OLAKŠAN PRISTUP ZA SLABO POKRETNE OSOBE U POSTOJEĆE ZGRADE

1. Predmet programa

Ovim Programom se, u skladu s odredbom članka 21. stavka 4. Zakona o upravljanju i održavanju zgrada (»Narodne novine«, broj 152/24., u daljnjem tekstu: Zakon), razrađuju mjere za poticanje ugradnje dizala i uređaja za olakšan pristup za slabo pokretne osobe u postojeće zgrade radi povećanja kvalitete života stanara, detaljno se propisuju uvjeti za sufinanciranje ugradnje dizala i uređaja za olakšan pristup za slabo pokretne osobe u postojeće zgrade, potrebne suglasnosti, prioriteti prilikom sufinanciranja ugradnje dizala i uređaja za olakšan pristup za slabo pokretne osobe u postojeće zgrade, mogućnost sudjelovanja jedinica lokalne samouprave u sufinanciranju ugradnje dizala i uređaja za olakšan pristup za slabo pokretne osobe u postojeće zgrade, način objave i sadržaj javnog poziva za sufinanciranje ugradnje dizala i uređaja za olakšan pristup za slabo pokretne osobe u postojeće zgrade, sustav bodovanja projekata ugradnje dizala i uređaja za olakšan pristup za slabo pokretne osobe u postojeće zgrade, sadržaj ugovora o sufinanciranju ugradnje dizala i uređaja za olakšan pristup za slabo pokretne osobe u postojeće zgrade i razlozi za raskid takvog ugovora.

2. Pojmovi

Pojmovi koji se koriste u ovom Programu definirani su člankom 4. Zakona.

Pojedini pojmovi u smislu ovoga Programa imaju sljedeće značenje:

1. davatelj sredstava je Republika Hrvatska i jedinica lokalne samouprave

2. dizalo je tehnički uređaj koji služi za vertikalni prijevoz osoba i stvari u višekatnim stambenim zgradama

3. Korisnik sredstava je zajednica suvlasnika kojoj je na temelju rješenja Ministarstva prostornoga uređenja, graditeljstva i državne imovine (u daljnjem tekstu: Ministarstvo) odobreno sufinanciranje ugradnje dizala

4. slabo pokretna osoba je osoba koja ima privremene ili trajne smetnje pri kretanju uslijed invalidnosti, dobi, trudnoće ili drugih razloga

5. članom kućanstva/stanarom se smatra svaka osoba koja ima prijavljeno prebivalište i stanuje na adresi stana koji se nalazi u zgradi koja je predmet sufinanciranja

6. pristupačnost je osiguranje nesmetanog pristupa, kretanja, boravka i rada osobama s invaliditetom i slabo pokretnim osobama u zgradama

7. ugradnja dizala ili uređaja za olakšan pristup za slabo pokretne osobe podrazumijeva izradu projektne dokumentacije, izvođenje radova i stručni nadzor ugradnje novog ili zamjene postojećeg neispravnog dizala ili uređaja za olakšan pristup za slabo pokretne osobe sukladno propisima kojima se uređuje gradnja i tehnički zahtjevi za proizvode i ocjenjivanje sukladnosti

8. uređaji za olakšan pristup za slabo pokretne osobe su rampe, vertikalno podizne platforme i koso podizne sklopive platforme, odnosno elementi pristupačnosti za svladavanje visinskih razlika te drugi uređaji i tehnička rješenja za svladavanje visinskih razlika i osiguranje pristupačnosti

9. kulturno-povijesna cjelina je nepokretno kulturno dobro koje obuhvaća područje od posebnog interesa za zaštitu čija je povezanost i vrijednost prepoznata s arheološkog, etnografskog, arhitektonskog, povijesnog, estetskog ili sociokulturnoga gledišta i koje je potrebno očuvati ili unaprijediti

10. pojedinačno zaštićeno kulturno dobro je zgrada za koju je donesena odluka o proglašenju statusa kulturnog dobra.

3. Područje primjene

Ovaj Program se primjenjuje na postojeće višestambene i stambeno-poslovne zgrade definirane člankom 4. stavkom 1. točkama 13. i 18. Zakona.

Program se ne primjenjuje na poslovne zgrade i blokovske garaže.

4. Uvjeti za sufinanciranje

Sufinanciranje ugradnje dizala i uređaja za olakšan pristup za slabo pokretne osobe u postojeće zgrade ostvaruje se u odnosu na postojeće zgrade koje kumulativno zadovoljavaju sljedeće uvjete:

– suvlasnici fizičke osobe u vlasništvu imaju više od 50 % suvlasničkih dijelova zgrade upisanih u zemljišne knjige odnosno suvlasnici fizičke osobe u vlasništvu imaju više od 50 % ukupne vrijednosne površine zgrade u zgradama za koje nisu određeni suvlasnički dijelovi

– imaju najmanje tri kata ili u kojima stanuje suvlasnik odnosno član kućanstva suvlasnika koji je osoba s invaliditetom s najmanje 80-postotnim tjelesnim oštećenjem na donjim ekstremitetima ili osoba III. ili IV. stupnja funkcionalnog oštećenja koje se odnosi na tjelesno oštećenje

– izrađen je glavni projekt ugradnje dizala ili uređaja za olakšan pristup za slabo pokretne osobe sukladno propisima o gradnji (u daljnjem tekstu: glavni projekt)

– natpolovičnom većinom suvlasnika donesena je odluka o ugradnji dizala ili uređaja za olakšan pristup za slabo pokretne osobe

– imaju osigurana financijska sredstva prema udjelu zajednice suvlasnika u ukupnim troškovima ugradnje dizala ili za olakšan pristup za slabo pokretne osobe.

Zgrada koja ima visoko prizemlje i dva kata smatra se zgradom od tri kata u smislu ostvarivanja preduvjeta za sufinanciranje.

Pravo na sufinanciranje može ostvariti isključivo zgrada koja ima formiranu zajednicu ili više zajednica suvlasnika.

U smislu propisa o gradnji, smatra se da je zajednica suvlasnika investitor radova koji se izvode na temelju ovoga Programa.

5. Osiguravanje sredstava za provedbu Programa

Mjere za poticanje ugradnje dizala i uređaja za olakšan pristup za slabo pokretne osobe u postojeće zgrade su sufinanciranje iz sredstava državnog proračuna jedne trećine ukupnih troškova ugradnje dizala i uređaja za olakšan pristup za slabo pokretne osobe.

Jedinice lokalne samouprave mogu sudjelovati u sufinanciranju ugradnje dizala i uređaja za olakšan pristup za slabo pokretne osobe u postojeće zgrade na svom području.

U slučaju sufinanciranja od strane jedinice lokalne samouprave, Ministarstvo će sklopiti sporazum s jedinicom lokalne samouprave u kojem će biti definirano da je jedinica lokalne samouprave obvezna doznačiti sredstva u proračun Republike Hrvatske.

Jedinica lokalne samouprave će sredstva potrebna za provedbu projekata koji će biti sufinancirani na njenom području doznačiti u proračun Republike Hrvatske u roku od 30 dana od formiranja liste prvenstva.

Jedinice lokalne samouprave koje iskažu interes za sufinanciranje ugradnje dizala i uređaja za olakšan pristup za slabo pokretne osobe same određuju iznos sufinanciranja iz sredstava proračuna jedinice lokalne samouprave, a prilikom provedbe mjera dat će se prednost jedinicama lokalne samouprave koje daju veći doprinos ugradnji dizala i uređaja za olakšan pristup za slabo pokretne osobe.

Ukupni troškovi ugradnje dizala i uređaja za olakšan pristup za slabo pokretne osobe procjenjuju se u skladu s dostavljenom dokumentacijom u prijavi na javni poziv. Ne sufinanciraju se troškovi koji nisu predviđeni ili obuhvaćeni dokumentacijom dostavljenom prilikom prijave.

Preostali iznos troškova do pune vrijednosti radova ugradnje dizala i uređaja osigurava zajednica suvlasnika.

Sufinanciraju se svi potrebni radovi radi ugradnje dizala ili uređaja za olakšan pristup za slabo pokretne osobe, uključujući sredstva za izradu projekta za ugradnju dizala, sredstva za izvođenje radova, nadzor nad izvođenjem radova, materijalni izdaci i druga sredstva predviđena glavnim projektom i troškovnikom.

Nadoknađuje se i trošak plaćen upravitelju zgrade za pruženu uslugu pripreme dokumentacije, vođenja postupka, koordinacije te obrade dokumentacije potrebne za podizanje kredita u banci, do najviše 2,5 % ukupnog iznosa troška ugradnje dizala ili uređaja za olakšan pristup za slabo pokretne osobe.

Radi osiguranja sredstava iz proračuna jedinica lokalne samouprave Ministarstvo će u roku od 30 dana od dana formiranja konačne liste prvenstva sklopiti sporazum s jedinicama lokalne samouprave u kojem će biti definirano da je jedinica lokalne samouprave obvezna doznačiti sredstva u proračun Republike Hrvatske. Jedinica lokalne samouprave će sredstva potrebna za provedbu projekata koji će biti sufinancirani na njenom području doznačiti u proračun Republike Hrvatske u roku od 30 dana od dana sklapanja sporazuma.

Sredstva iz proračuna Republike Hrvatske i proračuna jedinica lokalne samouprave iz ovoga Programa dodjeljuju se bespovratno.

6. Isplata sredstava i rok za izvođenje radova

Ministarstvo isplaćuje sredstva za provedbu radova ugradnje dizala ili uređaja za olakšan pristup za slabo pokretne osobe u roku od 30 dana od dana potpisa ugovora o sufinanciranju ugradnje dizala ili uređaja za olakšan pristup za slabo pokretne osobe (u daljnjem tekstu: Ugovor o sufinanciranju) sa zajednicom suvlasnika.

Radovi ugradnje dizala ili uređaja za olakšan pristup za slabo pokretne osobe moraju biti okončani, a dobivena sredstva namjenski utrošena u roku od 24 mjeseca od dana isplate.

Iznimno, ako su radovi ugradnje dizala ili uređaja za olakšan pristup za slabo pokretne osobe započeli prije isteka roka iz stavka 2. ove točke, a nisu se okončali zbog okolnosti na koje Korisnik sredstava nije mogao utjecati, rok za završetak radova moguće je produžiti za dodatnih 18 mjeseci.

U slučaju produljenja roka potrebno je sklopiti aneks Ugovora o sufinanciranju.

Korisnik sredstava obvezan je dostaviti Ministarstvu završno izvješće nadzornog inženjera u roku od šest mjeseci od dana proteka roka na koji je Ugovor o sufinanciranju sklopljen.

7. Nadzor nad provedbom Programa

Ministarstvo nadzire namjensko trošenje sredstava za vrijeme trajanja Ugovora o sufinanciranju i do pet godina nakon završetka radova ugradnje dizala ili uređaja za olakšan pristup za slabo pokretne osobe.

U svrhu provedbe nadzora, Ministarstvo od Korisnika sredstava može zahtijevati podnošenje izvješća o potrošnji sredstava, obaviti očevid, angažirati ovlaštene vještake, odnosno poduzimati sve radnje koje omogućuju učinkovit nadzor.

Korisnik sredstava dužan je dostaviti Ministarstvu sve potrebne podatke o namjenskom trošenju sredstava te mu omogućiti pregled ugrađenih elemenata.

Korisnik sredstava dužan je jedinici lokalne samouprave koja je sudjelovala u sufinanciranju ugradnje dizala ili uređaja za osiguranje uređaja za olakšan pristup za slabo pokretne osobe, na njen zahtjev, dostaviti sve potrebne podatke o namjenskom trošenju sredstava te joj omogućiti pregled ugrađenih elemenata.

8. Obavijest jedinica lokalne samouprave

Jedinice lokalne samouprave koje planiraju sudjelovati u ovom Programu, odnosno sufinancirati ugradnju dizala ili uređaja za olakšan pristup za slabo pokretne osobe na svom području, obavještavaju o tome Ministarstvo najkasnije do 1. ožujka tekuće godine.

Jedinice lokalne samouprave su u obavijesti obvezne navesti ukupan iznos sredstava koje će uložiti u sufinanciranje ovoga Programa na svom području.

Za jedinice lokalne samouprave koje ne dostave obavijest do 1. ožujka tekuće godine, smatra se da neće sufinancirati ugradnju dizala ili uređaja za olakšan pristup za slabo pokretne osobe na svom području u toj kalendarskoj godini.

9. Javni poziv zajednicama suvlasnika

Republika Hrvatska putem Ministarstva objavljuje javni poziv za podnošenje prijava za sufinanciranje ugradnje dizala ili uređaja za olakšan pristup za slabo pokretne osobe (u daljnjem tekstu: prijava za sufinanciranje) u oglasnom dijelu »Narodnih novina«, na mrežnim stranicama Ministarstva i u najmanje dvjema dnevnim novinama.

Jedinice lokalne samouprave koje su dostavile obavijest iz točke 8. ovoga Programa bit će obavještene o objavi javnog poziva prema zajednicama suvlasnika najmanje tri dana prije objave istoga kako bi mogle javni poziv pravovremeno objaviti na svojim mrežnim stranicama.

Javni poziv se objavljuje jednom godišnje.

Rok za podnošenje prijave za sufinanciranje uređuje se javnim pozivom, a može iznositi od 60 do 180 dana od dana objave javnog poziva u oglasnom dijelu »Narodnih novina«.

Javnim pozivom definira se postupak dodjele sredstava, način prijave i potrebna dokumentacija, rokovi, postupak objave rezultata, postupak podnošenja prigovora, postupanje s prijavama za sufinanciranje nakon provedbe javnog poziva, način korištenja odobrenih sredstava, način izvještavanja te praćenja korištenja sredstava sukladno Zakonu.

10. Prijava za sufinanciranje

Prijavu za sufinanciranje podnosi zajednica suvlasnika putem upravitelja ili opunomoćenika.

11. Lista prvenstva

Po zaprimljenim prijavama za sufinanciranje Ministarstvo utvrđuje listu prijavljenih zajednica suvlasnika u skladu s utvrđenim prioritetima iz točke 14. ovoga Programa.

Lista prvenstva izrađuje se prema broju dodijeljenih bodova.

Lista prvenstva se objavljuje na mrežnoj stranici Ministarstva.

Lista prvenstva se, u formatu primjerenom za objavu na mrežnim stranicama, dostavlja jedinicama lokalne samouprave kako bi jedinice lokalne samouprave bile u mogućnosti objaviti listu prvenstva na svojim stranicama.

Sredstva se dodjeljuju zajednicama suvlasnika po redoslijedu na listi prvenstva do iskorištavanja svih sredstava planiranih u proračunu Republike Hrvatske, a iznimno se sredstva mogu dodijeliti i na način da se planirana sredstva u proračunu Republike Hrvatske premaše za 20 %.

Ostvareni bodovi prenose se u sljedeće godine, odnosno na sljedeće liste prvenstva pri čemu se svake godine nanovo boduje doprinos jedinice lokalne samouprave sufinanciranju dizala kako je predviđeno u točki 14. stavku 2. ovoga Programa.

Nakon što se u cijelosti iskoriste predviđena sredstva za sufinanciranje ugradnje dizala u proračunu jedinice lokalne samouprave, zajednicama suvlasnika s tog područja neće se dodavati bodovi koji se odnose na doprinos jedinice lokalne samouprave sufinanciranju dizala.

Ako su se okolnosti promijenile na način da bi pojedina zajednica suvlasnika ostvarivala veći broj bodova nego je prethodno utvrđeno na listi prvenstva, moguće je ponovno prijaviti zgradu na javni poziv.

Rješenje o dodjeli sufinanciranih sredstava Ministarstvo donosi u roku od 90 dana od dana proteka roka za podnošenje prijava za sufinanciranje po javnom pozivu.

12. Sadržaj prijave za sufinanciranje

Prijavi za sufinanciranje obavezno se prilaže:

1. izvadak iz Registra zajednice suvlasnika za Korisnika sredstava

2. izvadak iz Registra upravitelja zgrade za upravitelja

3. punomoć za zastupanje u slučajevima kada prijavu za sufinanciranje podnosi opunomoćenik u ime zajednice suvlasnika

4. odluka suvlasnika o ugradnji dizala ili uređaja za olakšan pristup za slabo pokretne osobe donesena natpolovičnom većinom suvlasnika

5. glavni projekt sukladno propisima o gradnji i propisima kojima je uređeno područje zaštite i očuvanja kulturnih dobara te druga tehnička dokumentacija

6. izjavu upravitelja zgrade ili financijske institucije iz koje proizlazi da zajednica suvlasnika raspolaže jednom trećinom financijskih sredstava za izvođenje radova ugradnje dizala ili uređaja za olakšan pristup za slabo pokretne osobe, odnosno da raspolaže financijskim sredstvima do ostatka cjelokupne vrijednosti radova

7. izjava upravitelja zgrade iz koje proizlazi da projekt ugradnje dizala ili uređaja za olakšan pristup za slabo pokretne osobe nije sufinanciran javnim sredstvima iz drugih izvora

8. fotodokumentacija trenutnog stanja zgrade

9. dokaz da se radi o postojećoj građevini (npr. uporabna dozvola, rješenje o izvedenom stanju, potvrda nadležnog ureda da je zgrada izgrađena prije 1968. godine)

10. račun za pruženu uslugu izrade glavnog projekta

11. troškovnike, odnosno ponude za izvođenje radova i za pružanje usluge stručnog nadzora

12. račun za pruženu uslugu pripreme dokumentacije, vođenja postupka, koordinacije te obrade dokumentacije potrebne za podizanje kredita u banci od strane upravitelja zgrade.

Prijavi za sufinanciranje, ovisno o svakom pojedinom slučaju, prilaže se i sljedeća dokumentacija:

1. potvrda da je član kućanstva/stanar osoba upisana u Registar o osobama s invaliditetom koji vodi Hrvatski zavod za javno zdravstvo i uvjerenje o prebivalištu u slučaju da u zgradi živi osoba s invaliditetom

2. prethodna konzervatorska lokacijska obavijest izdana od nadležnog područnog konzervatorskog ureda ili službe Ministarstva kulture i medija, kojom se utvrđuje kategorija vrijednosti zgrade u kulturno-povijesnoj cjelini ili potvrđuje status pojedinačno zaštićenog kulturnog dobra ako zgrada u kojoj bi se ugradilo dizalo ili uređaj za olakšan pristup za slabo pokretne osobe ima takav status

3. u slučaju da ugradnja dizala ili uređaja za olakšan pristup za slabo pokretne osobe, sukladno propisima o gradnji, nije moguća bez zahvata koji podrazumijevaju ishođenje građevinske dozvole, uz prijavu se prilaže i pravomoćna građevinska dozvola. U slučajevima u kojima je to dopušteno, umjesto građevinske dozvole prilaže se potvrda glavnog projekta sukladno propisima o jednostavnim i drugim građevinama i radovima

4. suglasnost nadležnog područnog konzervatorskog ureda ili službe na projekt za izvođenje radova ugradnje dizala ili uređaja za olakšan pristup za slabo pokretne osobe ako se radi o zgradi koja je pojedinačno zaštićeno kulturno dobro ili se nalazi unutar kulturno-povijesne cjeline ili potvrda glavnog projekta kada je to propisano posebnim propisima iz područja zaštite kulturne baštine

5. potvrdu liječnika ili drugu dokumentaciju te uvjerenje o prebivalištu u slučaju da u zgradi živi trudnica

6. uvjerenja o prebivalištu za stanare mlađe od sedam godina ili starije od 65 godina.

Glavni projekt, uz ostalu potrebnu dokumentaciju, sadrži najmanje: građevinski projekt konstrukcije, arhitektonski, elektrotehnički i strojarski projekt, a ostale projekte prema radovima koji se izvode te utjecaju na temeljne zahtjeve za građevinu.

Ako se zahvatom utječe na temeljni zahtjev sigurnosti u slučaju požara, uz ostale potrebne projekte, u I. mapi glavnog projekta treba biti prikaz svih primijenjenih mjera zaštite od požara izrađen od osobe ovlaštene za izradu elaborata zaštite od požara sa zaključkom da je u svim dijelovima glavnog projekta dokazano ispunjenje temeljnog zahtjeva sigurnosti u slučaju od požara.

Glavni projekt mora sadržavati propisane izjave projektanata te potrebne suglasnosti, potvrde ili odobrenja nadležnih tijela.

Ministarstvo može zatražiti od podnositelja prijave dostavu dodatne dokumentacije, kao i dodatna obrazloženja.

Troškove izrade dokumentacije u cijelosti snosi Korisnik sredstava, osim troškova izrade glavnog projekta koji se, u slučaju da je zahtjev prihvaćen, sufinanciraju na način predviđen ovim Programom.

13. Postupanje s neurednim prijavama za sufinanciranje

Nepotpune prijave za sufinanciranje i prijave za sufinanciranje pristigle nakon isteka roka za prijavu neće se razmatrati.

Prijave za sufinanciranje iz kojih je razvidno da je isti projekt sufinanciran iz drugih izvora neće se razmatrati.

14. Sustav bodovanja projekata ugradnje dizala ili uređaja za olakšan pristup za slabo pokretne osobe

Za svaku osobu s invaliditetom koja živi u zgradi, bodovi se ostvaruju na sljedeći način:

– 80 % do 100 % tjelesno oštećenje na donjim ekstremitetima: 30 bodova

– 50 % do 79,99 % tjelesno oštećenje na donjim ekstremitetima: 20 bodova

– 20 % do 49,99 % tjelesno oštećenje na donjim ekstremitetima: 15 bodova

– osobe u 3. ili 4. stupnju oštećenja zbog kardiovaskularnih bolesti: 15 bodova.

Doprinos jedinice lokalne samouprave u sufinanciranju boduje se na sljedeći način:

– sufinanciranje jedne polovine i više, do dvije trećine ukupnih troškova ugradnje dizala i uređaja: 30 bodova

– sufinanciranje jedne trećine i više, do jedne polovine ukupnih troškova ugradnje dizala i uređaja: 20 bodova

– sufinanciranje manje od jedne trećine ukupnih troškova ugradnje dizala i uređaja: 10 bodova

– jedinica lokalne samouprave ne sudjeluje u sufinanciranju: 0 bodova.

Ovisno o ostvarenoj vrijednosti indeksa razvijenosti jedinice lokalne samouprave u kojoj se zgrada nalazi bodovi se dodjeljuju na sljedeći način:

– I. skupina jedinica lokalne samouprave prema ostvarenoj vrijednosti indeksa razvijenosti: 40 bodova

– II. skupina jedinica lokalne samouprave prema ostvarenoj vrijednosti indeksa razvijenosti: 35 bodova

– III. skupina jedinica lokalne samouprave prema ostvarenoj vrijednosti indeksa razvijenosti: 30 bodova

– IV. skupina jedinica lokalne samouprave prema ostvarenoj vrijednosti indeksa razvijenosti: 25 bodova

– V. skupina jedinica lokalne samouprave prema ostvarenoj vrijednosti indeksa razvijenosti: 20 bodova

– VI. skupina jedinica lokalne samouprave prema ostvarenoj vrijednosti indeksa razvijenosti: 15 bodova

– VII. skupina jedinica lokalne samouprave prema ostvarenoj vrijednosti indeksa razvijenosti: 10 bodova

– VIII. skupina jedinica lokalne samouprave prema ostvarenoj vrijednosti indeksa razvijenosti: 5 bodova.

Ukupan broj katova u zgradi (u ukupan zbroj katova ulazi svaka etaža zgrade, pa i npr. i podrumi, sutereni, prizemlja):

– 7 i više katova: 100 bodova

– 6 katova: 80 bodova

– 5 katova: 60 bodova

– 4 kata: 40 bodova

– 3 kata: 20 bodova

– 2 kata: 10 bodova

– manje od dva kata: 0 bodova.

Ukupna cijena ugradnje dizala, odnosno drugih uređaja za olakšan pristup za slabo pokretne osobe po stanici:

– manje od 5.000,00 eura bez PDV-a: 60 bodova

– 5.000,01 euro do 7.5000,00 eura bez PDV-a: 50 bodova

– 7.500,01 euro do 10.000,00 eura bez PDV-a: 40 bodova

– 10.000,01 euro do 12.500,00 eura bez PDV-a: 30 bodova

– 12.500,01 euro do 15.000,00 eura bez PDV-a: 20 bodova

– 15.000,01 euro do 20.000,00 eura bez PDV-a: 10 bodova

– 17.500,01 euro do 20.000,00 eura bez PDV-a: 5 bodova

– iznad 20.000,01 eura bez PDV-a: 0 bodova.

Ako zgrada predstavlja pojedinačno zaštićeno kulturno dobro ili se nalazi unutar kulturno-povijesne cjeline prilikom bodovanja ostvaruje se dodatnih 30 bodova.

Ako u zgradi žive trudnice, djeca mlađa od sedam godina i osobe starije od 65 godina, pod uvjetom da te osobe najmanje godinu dana prije prijave na natječaj imaju na toj adresi prijavljeno prebivalište, prilikom bodovanja ostvaruje se dodatnih 15 bodova za svaku takvu osobu. Iznimno, za djecu do jedne godine dana starosti smatra se da imaju zadovoljen uvjet prijavljenog prebivališta ako na dan prijave na javni poziv imaju prijavljeno prebivalište i ako im jedan od roditelja ima prijavljeno prebivalište najmanje godinu dana u zgradi u koju se ugrađuje dizalo, odnosno drugi uređaji za olakšan pristup za slabo pokretne osobe.

U slučaju istog broja bodova, prednost ima zajednica koja je ranije predala potpuni zahtjev.

Ministar prostornoga uređenja, graditeljstva i državne imovine imenovat će Povjerenstvo za ocjenu i bodovanje prijava za sufinanciranje koje će biti sastavljeno od devet članova, od kojih će četiri člana biti predstavnici Ministarstva, dva člana će biti predstavnici Ministarstva kulture i medija, jedan član će biti predstavnik Ministarstva hrvatskih branitelja, te će dva člana biti imenovana iz reda neovisnih vanjskih stručnjaka.

15. Ugovor o sufinanciranju

Ugovor o sufinanciranju kojim se reguliraju međusobna prava i obveze ugovornih strana sklapa se između Ministarstva i Korisnika sredstava.

Obvezni sastojci Ugovora o sufinanciranju su:

– ime, prezime odnosno naziv ugovornih strana i njihovi podaci (OIB, adresa sjedišta/prebivališta)

– datum sklapanja ugovora

– adresa zgrade

– broj zemljišnoknjižne čestice ili broj katastarske čestice i katastarske općine na kojoj se nalazi zgrada

– ukupan iznos sredstava potrebnih za ugradnju dizala, odnosno drugih uređaja uz jasno naznačen porez na dodanu vrijednost

– odredbe o raspodjeli sredstava i uvjetima korištenja tih sredstava

– odredbe o namjenskom korištenju sredstava

– odredbe o obvezi povrata sredstava

– odredbe kojima se Korisnik sredstava obvezuje podmiriti preostale troškove ugradnje dizala, odnosno drugih uređaja za olakšan pristup za slabo pokretne osobe

– odredbe o načinu financiranja preostalih troškova ugradnje dizala, odnosno drugih uređaja za olakšan pristup za slabo pokretne osobe koje osigurava Korisnik sredstava (sredstva iz zajedničke pričuve, kredit u poslovnoj banci i dr.)

– ime i prezime, odnosno naziv izvođača radova i nadzornog inženjera ako su ugovoreni u trenutku sklapanja ugovora

– rok isplate sredstava.

Izvođača radova i nadzornog inženjera samostalno angažira Korisnik sredstava, sukladno propisima o gradnji.

16. Razlozi za raskid Ugovora o sufinanciranju

Ministarstvo će jednostrano raskinuti Ugovor o sufinanciranju ako:

– Korisnik sredstava ne ispunjava ugovorne obveze

– je Korisnik sredstava dostavio lažnu ili netočnu dokumentaciju temeljem koje su mu dodijeljena sredstva

– Korisnik sredstava dodijeljena sredstva ne koristi za svrhu utvrđenu Ugovorom o sufinanciranju i u rokovima određenim Ugovorom o sufinanciranju

– Korisnik sredstava ne okonča radove u rokovima predviđenim Ugovorom o sufinanciranju

– se utvrdi da je Korisnik sredstava za isti projekt koristio sufinanciranje javnim sredstvima koja nisu obuhvaćena ovim Programom

– Korisnik sredstava ne dostavi završno izvješće nadzornog inženjera u rokovima predviđenim Ugovorom o sufinanciranju

– Korisnik sredstava u ostavljenom roku ne dostavlja davatelju sredstava izvješće o potrošnji sufinanciranih sredstava ili na drugi način onemogućava davatelja sredstava u provođenju nadzora nad korištenjem tih sredstava.

Ugovor o sufinanciranju se raskida slanjem pisane obavijesti Korisniku sredstava.

U slučaju raskida Ugovora o sufinanciranju Korisnik sredstava dužan je u roku od 60 dana od dana primitka obavijesti o raskidu ugovora izvršiti u državni proračun povrat uplaćenih sredstava sa zateznim kamatama, koje se obračunavaju od dana isplate sredstava na račun zajednice suvlasnika.

U slučaju raskida Ugovora o sufinanciranju, Ministarstvo će jedinici lokalne samouprave, u roku od 30 dana od dana zaprimanja uplate Korisnika sredstava, vratiti iznos koji je jedinica lokalne samouprave prethodno isplatila za projekt koji je predmet Ugovora o sufinanciranju. U tom se slučaju jedinici lokalne samouprave isplaćuju i zatezne kamate koje je Korisnik sredstava uplatio na iznos koji se vraća u proračun jedinice lokalne samouprave.